Årsberetning for Ellingstadåsen Vel 2023-2024

Arbeidsbelastningen på styret har vært som normalt siste år. Styret har avholdt 6 styremøter mellom juli 2023 og mai 2024 (de fleste hybride, dvs blanding av fysiske og digitale)

Representanter fra styret (Elise Klouman og Rolf Jønsson) har i tillegg deltatt på et folkemøte om vann og avløp på Sandvang, arrangert av Svestad Vel. Elise deltok også på et folkemøte på Tangenten om samferdsel og trafikk på Nesodden, og på et møte om tilstanden til Oslofjorden arrangert av Nesodden Velforbund. Styreleder representerte Ellingstadåsen på årsmøtet til Nesodden Velforbund i mai 2024.

Styret har i det siste året, som årene før, ikke vært fulltallig etter årsmøtene. 1. vara, Helga Brekke, har derfor deltatt fast på alle styremøtene.

Styret har bestått av følgende.

* Styreleder. Harald Håvoll
* Veiansvarlig: Elise Klouman
* Kasserer: Harald Håvoll
* Sekretær: Lene Gravlie
* Styremedlem: Kristian Heilo
* 1. Vara: Helga Brekke
* 2. Vara: Rolf Jønsson
* Valgkomite: Kristin Bugge Heilo og Ann Kristin Selbekk
* Revisor: Maria Aavitsland

# ARBEIDSOPPGAVER 2023-2024

1. **Vann og avløp**

Svestad vel tok initiativ til et møte med grende-velene her på syd-vestsiden av halvøya for å diskutere mulige løsninger for vann og avløp (Ellingstadåsen, Dalbo, Nordstrand og Svestad). Styreleder deltok på dette møtet i april 2023. Erkjennelsen er at kommunen ikke vil anlegge vann og avløp for disse grendene, men at vi må forestå dette selv hvis det skal gjennomføres i dette tiåret. En mulighet er å etablere ett felles VA-lag for alle aktuelle grendene.

Elise Klouman og Rolf Jønsson deltok også på et folkemøte med politikerdeltagelse i Svestad Vels regi på Sandvang i august 2023. Hvis ønskelig kan Elise orientere nærmere om resultatene av disse møtene muntlig på årsmøtet.

1. **Stien og stranda**

Arbeidet med å utbedre rekkverket langs stien ble ferdigstilt av Br. Woll. Styrets representant (Lene Gravlie) har vært i dialog med eierne av eiendommen som deler av stien og stranda ligger på. De ønsker ikke at bruken av området skal økes særlig, og det er utarbeidet en avtale med disse der de aksepterer at det blir etablert en badetrapp, men at denne og den nåværende redningsbøya blir plassert så diskret som mulig for ikke å tiltrekke seg brukere utenfra sjøveien. Bruken av stranda med badetrapp skal evalueres 2 år etter etablering. I tillegg må godkjennelse fra Kommunen foreligge for å sette opp en badetrapp.

Av samme grunn ønsker de ikke at det settes opp skilter på toppen som viser at det går en sti ned til stranda, dette for at område stort sett bare skal brukes av personer som tilhører eller har tilknytning til, Ellingstadåsen.

Det som gjenstår av arbeider er å få lagt ut badetrappen, samt å forbedre adkomsten til stien ovenfra.

1. **Veltomta og velhuset**

Etter utvidelse og planering av deler av veltomta i forfjor, samt felling av en del trær, ble det ikke gjort noe fysisk på tomta i inneværende periode. Styret er imidlertid i gang med å iverksette en etappevis plan for tomta. I år vil det bli satt opp en basket-kurv, samt et disk-golf mål. I tillegg går vi til anskaffelse av en utstyrskasse som vil stå på tomta. I denne vil det ligge basketball, disker til disk-golf, fotball og Boccia-sett og kanskje krokett- og kubbe-utstyr. Kassen vil bli låst med kodelås, så er det å håpe at brukere er ansvarlig og legger utstyret på plass etter bruk og låser etter seg.

Målet er også å få på plass en fastmontert grill og noen flere benker. Dette håper vi å få til i løpet av våren/sommeren, og aller helst i tide til sommerfesten/jubileet helga 1. og 2. juni.

1. **Veiene**Vinteren startet med første snøfall i overgangen okt/nov og varte til april. Nesodden velforbund som fyller sandkassene om høsten var ikke forberedt og hadde ikke kjørt ut strøsand. Dette skyldes svikt i deres rutiner. Pga. stor pågang ble det også manko på tørr strøsand i østlandsområdet. Nesodden torghandel har gjort en stor innsats i hele vinter og tro også til når velforbundet hadde leveringsvansker. Tross en lang vinter, er det knapt brukt strøsand ute i stikkveiene. Forbruket er hele tiden størst i bakkene i Åsenveien.

Krysset Solveien/Bergliveien ble utbedret av Nesodden Torghandel i fjor. Resultatet etter årets lange vinter er positivt. Ingen issvuller eller renner utgravd av overvann foreløpig. Det er imidlertid for tidlig å konkludere bastant, så styret vil ha forholdene under oppsikt også neste sesong.

1. **Styrets arbeidsoppgaver videre i 2022 og 2023**
   1. **Fortsette å følge opp reguleringsplanen overfor kommunen**
   2. **Fortsette å jobbe med de andre velene om en mulig privat VA-løsning**
   3. **Vurdere behov for oppussing/oppgradering/flytting av Velhuset – og evt gjennomføre dette**
   4. **Fortsatt jobbe med utvikling av veltomta som et aktivitetsområde for alle**
   5. **Fortsatt jobbe med vedlikehold, evt oppgradering, av veiene**
   6. **Fortsette med nødvendig vedlikehold/utbedring av stien og stranda**